《来巢白燕》
明代·严而舒

二月重来偶乍逢，冰姿濯濯罕相同。窥帘似点梅梢月，浴沼疑飘柳絮风。

画栋玲珑翻素影，玉堂高敞寄云踪。乌衣旧巷非吾宅，会向瑶台问故宫。

作者简介：严而舒，字安性，一字卷庵。顺德人。明思宗崇祯十三年（一六四〇）特赐进士，官富阳知县，一作四川庆符（今属高县）知县。事见清道光《广东通志》卷六九。